En nú er það alveg orðið ljóst að einkaaðilum er ekki treystandi fyrir náttúruperlum landsins . Fordæmið sem þessi aðgerð gefur er ólíðandi . Nú á að rukka aðgang að Geysi ... hvernig er þá með Gullfoss ? Dettifoss ? Námaskarð , Kröflu , Laka svæðið , Öskju , Herðubreiðalindir , Arnarstapa , Dimmuborgir , Jökulsárlón , Seljalandsfoss , Reynisfjöru , Ásbyrgi , Þjorsárver og Fúlapytt ? Og alla hina staðina ? Rúntur um Ísland verður eins og orðið er með laxveðitúrana , skemmtun sem venjulegum landsmönnum er ekki aðgengileg . Náttúruperla er í eðli sínu ódýr skemmtun . Hún bara er . Það er vart til að trúa , að það snilldarfyrirbæri sem einkarekstur getur oft verið takist ekki að ná nauðsynlegum tekjum útúr þeim hundruðum þúsunda ferðamanna sem heimsækja staðinn hvert ár . Enda líka trúi ég því ekki . Þetta er græðgi á villugötum . Ef að landeigendur geta ekki haldið þessum stöðum opnum , samhliða því að sjá um að þar sé forsvaranlega gengið um , á sama tíma og þeir raka inn fjármunum í tengdri starfsemi þá hafa þeir fyrirgert þeim forréttindum að hafa umsjón með náttúruperlum landsins . Það er ekkert flóknara . Jón Þ.